CELEX: 32016R0960
Language: bg
Date: 2016-05-17 00:00:00
Title: Делегиран регламент (ЕС) 2016/960 на Комисията от 17 май 2016 година за допълване на Регламент (ЕС) № 596/2014 на Европейския парламент и на Съвета по отношение на регулаторните технически стандарти за определяне на подходящите механизми, системи и процедури за разкриващите участници на пазара, провеждащи пазарни проучвания (Текст от значение за ЕИП)

17.6.2016   
            
            
               BG
            
            
               Официален вестник на Европейския съюз
            
            
               L 160/29
            
         ДЕЛЕГИРАН РЕГЛАМЕНТ (ЕС) 2016/960 НА КОМИСИЯТА
   от 17 май 2016 година
   за допълване на Регламент (ЕС) № 596/2014 на Европейския парламент и на Съвета по отношение на регулаторните технически стандарти за определяне на подходящите механизми, системи и процедури за разкриващите участници на пазара, провеждащи пазарни проучвания
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (1), и по-специално член 11, параграф 9, трета алинея от него,
   като има предвид, че:
   
               (1)
            
            
               Необходими са подходящи механизми, процедури и изисквания за документиране, за да се гарантира, че дейностите във връзка с пазарните проучвания се управляват и контролират ефективно. В рамките на подходящите механизми разкриващите участници на пазара следва да установят процедури, описващи начина на провеждане на пазарните проучвания. Посредством тези подробни процедури следва да бъде определен стандартен информационен пакет, който да бъде предоставян на и изискван от лицата, които получават пазарните проучвания, като се гарантира, че няма ненужно да се разпространява потенциално чувствителна информация и че всички лица, които получават пазарните проучвания, получават и информация с едно и също равнище на подробност.
            
         
               (2)
            
            
               Необходимо е да се осигури правна сигурност по отношение на съдържанието на информацията, която се обменя в рамките на пазарните проучвания. Поради това, когато пазарните проучвания се извършват по телефона и разкриващият участник на пазара има достъп до записващи телефонни линии, разкриващият участник на пазара следва да използва тези насоки. Когато пазарните проучвания се извършват чрез канали, различни от записващи телефонни линии, записите на съобщенията във връзка с пазарните проучвания следва да се съхраняват под формата на аудио- или видеозаписи или в писмена форма. От съображения за защита на личните данни, когато пазарното проучване се извършва чрез записваща телефонна линия или се използват аудио- или видеозаписи, лицето, което получава пазарното проучване, следва да даде съгласието си за записването.
            
         
               (3)
            
            
               С цел да се улесни провеждането на разследвания от страна на компетентните органи във връзка със съмнения за пазарни злоупотреби, разкриващите участници на пазара следва за всяко пазарно проучване да водят регистър на лицата, които са получили пазарното проучване.
            
         
               (4)
            
            
               С оглед свеждането до минимум на риска от неправомерно разкриване на вътрешна информация, разкриващият участник на пазара следва да води регистър на потенциалните инвеститори, които са го уведомили, че не желаят да получават пазарни проучвания. Потенциалните инвеститори следва да имат възможност да изразяват своето желание да не получават пазарни проучвания във връзка с всички потенциални сделки или само с определени видове сделки.
            
         
               (5)
            
            
               При провеждането на пазарно проучване разкриващите участници на пазара следва да могат да се ползват от презумпцията, че вътрешната информация се разкрива при обичайното упражняване на служебните и професионалните задължения или за целите на задълженията по член 10, параграф 1 от Регламент (ЕС) № 596/2014. В тази връзка следва да се счита, че разкриващият участник на пазара действа в изпълнение на обичайното упражняване на дейност, професия или служебни задължения, доколкото той спазва всички изисквания, включително изискването за съхранение на документацията по член 11 от Регламент (ЕС) № 596/2014 и настоящия регламент.
            
         
               (6)
            
            
               Като се има предвид сложността при определянето на това какво представлява вътрешна информация, предприето в съответствие с член 11, параграф 3 от Регламент (ЕС) № 596/2014, разкриващите участници на пазара следва да водят регистри на всички пазарни проучвания, включително тези, които според разкриващия участник на пазара не включват оповестяване на вътрешна информация. Въпросните регистри подпомагат разкриващите участници на пазара при предоставянето на компетентните органи на доказателства за правилното провеждане, по-специално, когато естеството на информацията се променя след пазарното проучване или когато компетентният орган би желал да направи преглед на процеса на категоризиране на информацията.
            
         
               (7)
            
            
               Настоящият регламент е изготвен въз основа на проектите на регулаторни технически стандарти, предадени на Комисията от Европейския орган за ценни книжа и пазари.
            
         
               (8)
            
            
               Европейският орган за ценни книжа и пазари проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (2).
            
         
               (9)
            
            
               С цел да се гарантира безпрепятствено функциониране на финансовите пазари, е необходимо настоящият регламент да влезе в сила като въпрос с неотложен характер, а разпоредбите, определени в него, да се прилагат от същата дата, като предвидените в Регламент (ЕС) № 596/2014,
            
         ПРИЕ НАСТОЯЩИЯ РЕГЛАМЕНТ:
   Член 1
   Общи изисквания
   Разкриващите участници на пазара гарантират, че механизмите и процедурите, които те определят във връзка с член 11, параграфи 4, 5, 6 и 8 от Регламент (ЕС) № 596/2014, редовно се преразглеждат и актуализират, когато е необходимо.
   Член 2
   Процедури за целите на провеждането на пазарни проучвания
   1.   Разкриващите участници на пазара установяват процедури, описващи начина на провеждане на пазарните проучвания.
   Разкриващите участници на пазара може да предоставят информация за целите на пазарно проучване на лицата, които получават пазарните проучвания, устно — при срещи „на живо“, чрез аудио- или видеотелефонни връзки, или в писмена форма — с писмо, факс или електронни съобщения.
   2.   Разкриващите участници на пазара установяват процедури за провеждане на пазарни проучвания по телефона, като се гарантира, че записващите телефонни линии се използват, когато разкриващият участник на пазара има достъп до подобни линии или лицата, които получават пазарните проучвания, са дали своето съгласие разговорът да бъде записван.
   3.   Процедурите, посочени в параграфи 1 и 2, трябва да гарантират, че лицата, които работят за разкриващ участник на пазара по силата на трудов договор или по друг начин, използват само оборудването, предоставяно от разкриващия участник при изпращането и получаването на телефонни разговори и електронни съобщения за целите на пазарните проучвания.
   Член 3
   Стандартен информационен пакет за съобщенията до лицата, получаващи пазарните проучвания
   1.   Разкриващите участници на пазара въвеждат процедури за обмен на стандартен информационен пакет с лицата, които получават пазарните проучвания по време на пазарните проучвания, в предварително определена последователност.
   2.   Стандартният информационен пакет, посочен в параграф 1, се определя от разкриващия участник на пазара за всяко пазарно проучване преди неговото провеждане. Разкриващият участник на пазара използва този стандартен информационен пакет по отношение на всички лица, които получават пазарното проучване.
   3.   Когато разкриващ участник на пазара прецени, че пазарното проучване ще включва разкриване на вътрешна информация, стандартният информационен пакет, посочен в параграф 1, обхваща и се ограничава до следното — в посочения ред:
   
               а)
            
            
               изрична бележка, с която се уточнява, че съобщаването е за целите на пазарно проучване;
            
         
               б)
            
            
               когато пазарното проучване се провежда чрез записващи телефонни линии или са използват аудио- или видеозаписи — изрична бележка, посочваща, че разговорът се записва, и съгласие за това записване от страна на лицето, което получава пазарното проучване;
            
         
               в)
            
            
               искане за и потвърждение от лицето, с което е установен контакт, че разкриващият участник на пазара обменя информация с лицето, на което потенциалният инвеститор е възложил получаването на пазарно проучване и отговор на това искане;
            
         
               г)
            
            
               изрична бележка, с която се пояснява, че ако лицето, с което е установен контакт, е съгласно да получи пазарното проучване, това лице ще получи информация, която разкриващият пазарен участник смята за вътрешна, както и позоваване на задължението, предвидено в член 11, параграф 7 от Регламент (ЕС) № 596/2014;
            
         
               д)
            
            
               когато е възможно, прогноза за това кога информацията ще престане да бъде смятана за вътрешна, факторите, които могат да променят тази прогноза, и при всички случаи — информация относно начина, по който лицето, което получава пазарното проучване, следва да бъде информирано за всяка промяна на тази прогноза;
            
         
               е)
            
            
               изрична бележка, с която се информира лицето, получаващо пазарното проучване, относно задълженията, установени в член 11, параграф 5, първа алинея, букви б), в) и г) от Регламент (ЕС) № 596/2014;
            
         
               ж)
            
            
               искане на съгласието на лицето, което получава пазарното проучване, за получаване на вътрешна информация, както е посочено в член 11, параграф 5, първа алинея, буква а) от Регламент (ЕС) № 596/2014, и отговора на това искане;
            
         
               з)
            
            
               когато е дадено съгласието по буква ж) — информацията, разкрита за целите на пазарното проучване, като се указва информацията, считана от разкриващия участник на пазара за вътрешна.
            
         4.   Когато разкриващият участник на пазара прецени, че пазарното проучване няма да включва разкриване на вътрешна информация, стандартният информационен пакет, посочен в параграф 1, обхваща и се ограничава до следното — в посочения ред:
   
               а)
            
            
               изрична бележка, с която се уточнява, че съобщаването е за целите на пазарно проучване;
            
         
               б)
            
            
               когато пазарното проучване се провежда чрез записващи телефонни линии или са използват аудио- или видеозаписи — изрична бележка, посочваща, че разговорът се записва, и съгласие за това записване от страна на лицето, което получава пазарното проучване;
            
         
               в)
            
            
               искане и потвърждение от лицето, с което е установен контакт, че разкриващият участник на пазара обменя информация с лицето, на което потенциалният инвеститор е възложил получаването на пазарното проучване и отговора на това искане;
            
         
               г)
            
            
               изрична бележка, с която се пояснява, че ако лицето, с което е установен контакт, е съгласно да получи пазарното проучване, това лице ще получи информация, която разкриващият пазарен участник не смята за вътрешна, както и позоваване на задължението, предвидено в член 11, параграф 7 от Регламент (ЕС) № 596/2014;
            
         
               д)
            
            
               искане за съгласие на лицето, което получава пазарното проучване, да се пристъпи към извършването на пазарно проучване и отговор на това искане;
            
         
               е)
            
            
               когато е дадено съгласието по буква д) — информацията, разкрита за целите на пазарното проучване.
            
         5.   Разкриващият участник на пазара гарантира, че същото ниво на информация се предоставя на всяко лице, което получава пазарното проучване във връзка със същото пазарно проучване.
   Член 4
   Данни относно лицата, които получават пазарното проучване
   1.   За всяко пазарно проучване разкриващият участник на пазара изготвя списък, съдържащ следната информация:
   
               а)
            
            
               имената на всички физически и юридически лица, на които е разкрита информация в хода на пазарното проучване;
            
         
               б)
            
            
               датата и часа на всяко съобщаване на информация, което е извършено в хода на или в резултат на пазарните проучвания;
            
         
               в)
            
            
               данните за контакт на лицата, които получават пазарните проучвания, използвани за целите на пазарното проучване.
            
         2.   Разкриващите участници на пазара изготвят списък на всички потенциални инвеститори, които са ги уведомили, че не желаят да получават пазарни проучвания, във връзка с всички потенциални сделки или определени видове потенциални сделки. Разкриващият участник на пазара се въздържа от предоставянето на информация за целите на пазарните проучвания на подобни потенциални инвеститори.
   Член 5
   Процедура за уведомяване, когато информацията престане да бъде вътрешна
   Когато разкриващите участниците на пазара преценят, както е посочено в член 11, параграф 6 от Регламент (ЕС) № 596/2014, че вътрешната информация, разкрита в хода на пазарно проучване, престане да бъде вътрешна информация, те предоставят следната информация на лицето, което е получило пазарното проучване:
   
               а)
            
            
               идентификационни данни на разкриващия участник на пазара;
            
         
               б)
            
            
               идентификационни данни за сделката, която е предмет на пазарно проучване;
            
         
               в)
            
            
               датата и часа на пазарното проучване;
            
         
               г)
            
            
               факта, че информацията е престанала да бъде вътрешна;
            
         
               д)
            
            
               датата, на която информацията е престанала да бъде вътрешна информация.
            
         Член 6
   Изисквания за документиране
   1.   Разкриващите участници на пазара гарантират, че записите на изброените по-долу елементи се съхраняват на траен носител, който осигурява тяхната достъпност и четивност по време на периода на съхранение, посочен в член 11, параграф 8 от Регламент (ЕС) № 596/2014:
   
               а)
            
            
               процедурите, отбелязани в членове 1 и 2;
            
         
               б)
            
            
               стандартният информационен пакет, определен за всяко проучване на пазара в съответствие с член 3;
            
         
               в)
            
            
               данните, отнасящи се до лицата, които получават пазарните проучвания, посочени в член 4;
            
         
               г)
            
            
               всички съобщения, които са били обменени между разкриващия участник на пазара и всички лица, които са получили пазарното проучване за целите на пазарното проучване, включително всички документи, предоставени от разкриващия участник на пазара до лицата, които получават пазарните проучвания;
            
         
               д)
            
            
               информацията, водеща до оценката, че предоставената информация в хода на пазарно проучване е престанала да бъде вътрешна информация, както и съответните уведомления, посочени в член 5.
            
         2.   За целите на член 6, параграф 1, буква г) разкриващият участник на пазара съхранява следната информация:
   
               а)
            
            
               когато съобщаването на информацията е осъществено чрез записващи телефонни линии — записи на телефонните разговори, при условие че лицата, на които е съобщена информацията, са дали своето съгласие за такова записване;
            
         
               б)
            
            
               когато съобщаването на информацията е осъществено в писмена форма — копие от кореспонденцията;
            
         
               в)
            
            
               когато съобщаването на информация е осъществено чрез записвани видео- или аудиосрещи — записи на тези срещи, при условие че лицата, на които е съобщена информацията, са дали своето съгласие за такова записване;
            
         
               г)
            
            
               когато съобщаването на информацията е осъществено по време на срещи или на телефонни разговори без запис — писмен протокол или бележки от тези срещи или телефонни разговори.
            
         3.   Писменият протокол или бележките, посочени в параграф 2, буква г), се изготвят от разкриващия участник на пазара, надлежно се подписват както от разкриващия участник на пазара, така и от лицето, което получава пазарното проучване, и включват:
   
               а)
            
            
               датата и часа на срещата или телефонния разговор и самоличността на участниците;
            
         
               б)
            
            
               подробности относно информацията, свързана с пазарното проучване, която е обменена между разкриващия участник на пазара и лицето, което получава пазарното проучване, в хода на пазарното проучване, включително информацията, предоставена на лицето, което получава пазарното проучване, и изисквана от лицето, което получава пазарното проучване, в съответствие със стандартния информационен пакет, посочен в член 3;
            
         
               в)
            
            
               всякакви документи и материали, предоставени от разкриващия участник на пазара на лицето, което получава пазарното проучване, в хода на пазарното проучване.
            
         Когато разкриващият участник на пазара и лицето, което получава пазарното проучване, не са се споразумели в рамките на пет работни дни след пазарното проучване относно съдържанието на писмения протокол или бележките, разкриващият участник на пазара записва както варианта на писмения протокол или бележките, подписан от разкриващия участник на пазара, така и варианта, подписан от лицето, което получава пазарното проучване.
   Когато лицето, което получава пазарното проучване, не е предоставило на разкриващия участник на пазара подписания вариант на писмения протокол или бележките в срок от пет работни дни след пазарното проучване, разкриващият участник на пазара съхранява копие от писмения вариант на протокола или бележките, подписан от разкриващия участник на пазара.
   4.   Записите, посочени в параграфи 1, 2 и 3, се предоставят на компетентния орган при поискване.
   Член 7
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.
   Той се прилага от 3 юли 2016 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 май 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 1.
   
      (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).